20 kroner om dagen. Så mange penge kan du spare på varmeregningen, med hjælp fra tre unge AAU-studerende. De har nemlig udviklet et stykke software, der kan gøre det billigere at benytte en varmepumpe. - Groft forklaret så kan vi lave en plan for opvarmningen dagen forud baseret på den billigste elpris og vejrudsigten. Målet var at sørge for, at ingen får kolde fødder, men at man i øvrigt udnytter spotprisen så effektivt som muligt, siger Mathias Holst Ramlov, der der har lavet projektet sammen med Morten Zink Stage og Luna Lisberg Laursen. Gennem en brugerflade har de opsat et system, hvor man effektivt kan købe strøm til spotpris og udnytte den på de rigtige tidspunkter. I deres forsøg har de vist en besparelse på 20 kroner om dagen, og på et helt år løber det sig op i 7000 kroner. - Vi har vist, at man med vores tilgang kan spare penge uden nødvendigvis at gå på kompromis med opvarmningen. Og på mere videnskabeligt sprog, så har gruppen konkret undersøgt om en algoritme baseret på el-prisen, vejrudsigterne og udnyttelse af varmepumpens effektivitet kan nedsætte prisen på opvarming med varmepumpe. Formålet har været at gøre dine udgifter til varmepumper mindre i en tid, hvor prisen generelt er steget. Og de tre unge studerendes professor kan ikke få armene ned over deres løsning. Han har nemlig udlånt egen varmepumpe til gruppens forsøg, og benytter sig nu af løsningen. - De studerende har ikke bare skitseret en løsning, men faktisk lavet en løsning, der styrer min varmepumpe og giver mig en el-besparelse på cirka 30%. Deres løsning styrer nu fast min varmepumpe, siger professor Preben Mogensen.

Referat:
En gruppe studerende har udviklet software, der kan spare dig for tusinder på varmeregningen.